Η **Νικόλ Μαλλιωτάκη** (αγγλικά: *Nicole Malliotakis*, γενν. 11 Νοεμβρίου 1980, Μανχάταν) είναι Αμερικανίδα, ελληνικής και Κουβανικής καταγωγής, πολιτικός, που υπηρετεί ως Μέλος της Βουλής των Αντιπροσώπων των Ηνωμένων Πολιτειών για την 11η κογκρεσιακή περιφέρεια της Νέας Υόρκης από το 2021. Είναι μέλος του Ρεπουμπλικανικού Κόμματος.

Είναι η μόνη Ρεπουμπλικανή, που αντιπροσωπεύει ένα σημαντικό μέρος της πόλης της Νέας Υόρκης στο Κογκρέσο (Στέιτεν Άιλαντ και το Νότιο Μπρούκλιν), καθώς και η μοναδική γυναίκα Ρεπουμπλικανή αξιωματούχος στη Νέα Υόρκη. Στις δημοτικές εκλογές του 2017 στη Νέα Υόρκη ήταν η Ρεπουμπλικανή υποψήφια για το αξίωμα του Δημάρχου της Νέας Υόρκης ενάντια στον εν ενεργεία Δήμαρχο Ντε Μπλάζιο. 

Προηγουμένως, από το 2011 έως το 2020, υπηρέτησε ως Μέλος της πολιτειακής Συνέλευσης της Νέας Υόρκης από την 60η και την 64η περιφέρεια.

Βιογραφία
---------

Η Νικόλ Μαλλιωτάκη γεννήθηκε στις 11 Νοεμβρίου 1980, στο Μανχάταν της Νέας Υόρκης, και μεγάλωσε στο Στέιτεν Άιλαντ. Είναι κόρη μεταναστών γονέων. Ο πατέρας της, Γιώργος Μαλλιωτάκης, είναι Έλληνας ενώ η μητέρα της, Βέρα, είναι Κουβανή. Βαπτίστηκε και μεγάλωσε ως Ορθόδοξη Χριστιανή. 

Η Μαλλιωτάκη, αφού αποφοίτησε από το Λύκειο "New Dorp High School" στο Στέιτεν Άιλαντ το 1998, σπούδασε Επικοινωνία και Δημόσιες Σχέσεις στο Πανεπιστήμιο Σίτον Χολ στο Νιου Τζέρσεϊ, απ'όπου έλαβε πτυχίο (BA) το 2001. Από το 2008 έως το 2010 πραγματοποίησε μεταπτυχιακές σπουδές στη Διοίκηση Επιχειρήσεων στο Wagner College στο Στέιτεν Άιλαντ, λαμβάνοντας μεταπτυχιακό δίπλωμα (MBA) το 2010.

### Πρώιμη καριέρα

Η Μαλλιωτάκη εργάστηκε από το 2003 έως το 2004, ως σύμβουλος Επικοινωνίας στον τότε πολιτειακό Γερουσιαστή Τζον Μάρτσι, καθώς και ως υπεύθυνη συνδέσμου κοινότητας, στον τότε Κυβερνήτη Τζορτζ Πατάκι (2004-2006).

Επιπλέον, εργάστηκε επάνω στην ενεργειακή πολιτική, ως διευθύντρια Δημοσίων Σχέσεων στην εταιρεία ενέργειας και ηλεκτρισμού "Consolidated Edison, Inc" στη Νέα Υόρκη.

Πολιτική καριέρα
----------------

Η Μαλλιωτάκη το 2012. 
### Πολιτειακή Συνέλευση της Νέας Υόρκης (2011-2020)

Στις πολιτειακές εκλογές για το Νομοθετικό Σώμα της Νέας Υόρκης του 2010 η Νικόλ Μαλλιωτάκη εξελέγη πολιτειακή Βουλευτής από την 60η περιφέρεια της Νέας Υόρκης. Επανεξελέγη στο αξίωμα το 2012, το 2014, το 2016 και το 2018.

Κατά την διάρκεια του πρώτου χρόνου της ως πολιτειακή Βουλευτής, η Μαλλιωτάκη χαρακτηρίστηκε ως "ανερχόμενο αστέρι της πολιτικής"από το *Capitol News*, από το *Home Reporter News*, από το *Hispanic Coalition of New York*, καθώς από το *Ελληνοαμερικανικό ίδρυμα*.

#### Υποψήφια Δήμαρχος της Νέας Υόρκης (2017)

Η προεκλογική λεζάντα (2017). 
Τον Απρίλιο του 2017, η Νικόλ Μαλλιωτάκη ανακοίνωσε ότι θα είναι υποψήφια για το χρίσμα του Ρεπουμπλικανικού Κόμματος για το αξίωμα του Δημάρχου της Νέας Υόρκης. Τον Ιούνιο του 2017, κέρδισε το χρίσμα, και έγινε υποψήφια Δήμαρχος (nominee). Στην γενική εκλογή του Νοεμβρίου του 2017 δεν κατάφερε να κερδίσει τις εκλογές, χάνοντας από τον εν ενεργεία Δημοκρατικό Δήμαρχο Μπιλ ντε Μπλάζιο με 28% έναντι 66%. Στο Στέιτεν Άιλαντ, παρ'όλα αυτά, έλαβε το 70% των ψήφων.

### Βουλή των Αντιπροσώπων των ΗΠΑ (2021-)

Στις εκλογές του 2020 για την Βουλή των Αντιπροσώπων των ΗΠΑ, η Μαλλιωτάκη, αφού εξασφάλισε το Ρεπουμπλικανικό χρίσμα για την υποψηφιότητά της στην 11η περιφέρεια της Νέας Υόρκης, κατάφερε να νικήσει τον εν ενεργεία Δημοκρατικό Βουλευτή Μαξ Ρόουζ, με 53,2% έναντι 46,8% του Δημοκρατικού ανθυποψήφιού της. Στις 3 Ιανουαρίου 2021 ορκίστηκε Μέλος της Βουλής των Αντιπροσώπων των Ηνωμένων Πολιτειών.

Τον Ιανουάριο του 2021 διορίστηκε Βοηθός Υφηγητής της Μειοψηφίας στην Ρεπουμπλικανική Διάσκεψη των Βουλευτών.

Προσωπική ζωή
-------------

Η Μαλλιωτάκη γνωρίζει τρεις γλώσσες. Μιλάει άπταιστα αγγλικά και ισπανικά, ενώ μιλάει και ελληνικά. Είναι Χριστιανή Ορθόδοξη.

Παραπομπές
----------

1. ↑  «Biographical Directory of the United States Congress» (Αγγλικά) United States Government Publishing Office. 1903. M000317. Ανακτήθηκε στις 14  Απριλίου 2022.
2. ↑  «Meet Nicole». *Nicole Malliotakis for Congress* (στα Αγγλικά). Ανακτήθηκε στις 17 Απριλίου 2021.
3. ↑  «MALLIOTAKIS, Nicole | US House of Representatives: History, Art & Archives». *history.house.gov* (στα Αγγλικά). Ανακτήθηκε στις 17 Απριλίου 2021.
4. ↑  «New York State Assembly | Nicole Malliotakis». *web.archive.org*. 19 Οκτωβρίου 2014. Αρχειοθετήθηκε από το πρωτότυπο στις 19 Οκτωβρίου 2014. Ανακτήθηκε στις 17 Απριλίου 2021. CS1 maint: Unfit url (link)
5. ↑  R, Judy L.· R, All | (9 Νοεμβρίου 2010). «Political trailblazer from Rosebank poised to light a fire under Albany». *silive* (στα Αγγλικά). Ανακτήθηκε στις 17 Απριλίου 2021.
6. ↑  «Nicole Malliotakis». *Ballotpedia* (στα Αγγλικά). Ανακτήθηκε στις 17 Απριλίου 2021.
7. ↑  «Brooklyn Rising Stars to be honored on March 22 - Home Reporter News:…». *archive.ph*. 25 Ιανουαρίου 2013. Αρχειοθετήθηκε από το πρωτότυπο στις 25 Ιανουαρίου 2013. Ανακτήθηκε στις 17 Απριλίου 2021. CS1 maint: Unfit url (link)
8. ↑  Neuman, William (2017-09-22). «Malliotakis Qualifies for Debate and Matching Funds in Mayoral Race» (στα αγγλικά). *The New York Times*. ISSN 0362-4331.. Ανακτήθηκε στις 2021-04-17.
9. ↑  «2017 New York City mayoral election» (στα αγγλικά). *Wikipedia*. 2021-04-11. .
10. ↑  «Nicole Malliotakis, Representative for New York's 11th Congressional District». *GovTrack.us* (στα Αγγλικά). Ανακτήθηκε στις 17 Απριλίου 2021.
11. ↑  «Representative Nicole Malliotakis». *Representative Nicole Malliotakis* (στα Αγγλικά). Ανακτήθηκε στις 17 Απριλίου 2021. [*νεκρός σύνδεσμος*]
12. ↑  «Nicole Malliotakis Named Assistant Whip for Republican Conference». *GreekReporter.com* (στα Αγγλικά). 24 Ιανουαρίου 2021. Ανακτήθηκε στις 17 Απριλίου 2021.
13. ↑  Minsky, Pearl (25 Νοεμβρίου 2019). «Memoirs: Assemblywoman Nicole Malliotakis». *Staten Island Advance*. Ανακτήθηκε στις 18 Φεβρουαρίου 2021.
14. ↑  Hughes, Jazmine (4 Φεβρουαρίου 2021). «A Trump-Supporting Congresswoman in New York City Stands Her Ground». *The New York Times*. Ανακτήθηκε στις 18 Φεβρουαρίου 2021.